**POROČILO O IZMENJAVI V GENTU NA ARTEVELDE V PRVEM SEMESTRU 2019/20**

Z izmenjavo sem bila zelo zadovoljna, spoznala sem veliko čudovitih ljudi, se naučila veliko novega in preživela nepozabnih 5 mesecev v Belgiji. Predavanja na fakulteti so bila redna, skoraj vsak dan. Kakovost študija je kar na visokem nivoju. Predmeti, ki sem jih imela tam, so čisto primerljivi z domačimi, nekateri so še bolj poglobljeni kot pri nas. Sicer pa sem se sama malce ustrašila, ker sem jih imela kar 9. Na koncu sicer pravih izpitov le 5, vendar pa sem se morala učiti cel januar. Profesorji so od nas zahtevali kar veliko, kar je bilo zelo dobro. Moram reči, da sem se zelo veliko naučila in prinesla to znanje domov. Najbolj sta mi bila všeč predmet »Socialna in kulturna antropologija«, kjer smo premlevali rasizem, seksizem, druge kulture, brali literaturo drugih kontinentov in spoznali socialno delo čisto drugače. Ta predmet se me je čisto dotaknil. Pri predmetu »e-Socialno delo« pa smo se učili, kako socialno delo poteka na spletu. Učili smo se, kako klepetati s strankami, npr. v Sloveniji poznamo spletno stran TOM, ter odgovarjati na e-maile. Vsi profesorji so bili res zakon.

Že preden smo prišli tja, je vsak dobil svojega »buddyja«, ki je bil domači študent ali študentka socialnega dela. Res je super stvar in meni je zelo prav prišla pomoč ravno na začetku. Ko smo prišli tja, smo seveda spoznali vse profesorje in dva od njiju sta bila naša »coacha«, ki sta nam bila vedno na voljo. Ne morem izpostaviti nobenega profesorja, čisto vsi so izpolnili moja pričakovanja. Kot prvo so zelo dobri predavatelji in kot drugo so bili do vseh nas zelo odprti in prijazni.

Življenjski stroški v primerjavi s Slovenijo so večji, vendar spet ne toliko pretirano. Sama sem plačevala za sobo, ki sem jo dobila na privatnem trgu prek fakultete (šlo je v bistvu za izmenjavo študentk, jaz sem bivala v sobi domače študentke v Gentu, ki je odšla na izmenjavo v istem času kot jaz) 310 eur, kar je za Belgijo poceni, saj študentski domovi Artevelde stanejo tudi po 450 eur na mesec, če želiš biti sam v sobi. Drage stvari v Belgiji so bolj pijače in kosila v restavracijah. Dejstvo je, da si moraš kuhati sam. Cene v supermarketih so zelo podobne našim, mogoče le za malenkost dražje.

Šola Artevelde je zelo velika, ima kampuse različnih fakultet po vsem Gentu, vendar je socialno delo svoj kampus in je tudi precej velik. Večji od naše fakultete. Tujih študentov pa ni bilo toliko veliko, mislim, da nas je bilo skupaj še z drugim programom okoli 30, ampak sama sem bila zares v razredu le z sedemnajstimi drugimi.

Za druženje z domačimi študenti je tudi poskrbljeno, saj so štirje domači študenti opravljali naš mednarodni program, če mene vprašate, je to super. Potem oni postanejo naši »buddyji«, ker že tako dobro poznajo fakulteto, njen sistem in tudi mesto samo.

Mesto Gent je prečudovito, poln starinskih zgradb, ljubkih kavarnic in koles. Resnično sem se zaljubila v to mesto. Izmenjavo tam priporočam vsakemu študentu, saj je to študentsko mesto in vam zabave ne bo manjkalo. Pa če ne ravno na izmenjavo, je mesto zagotovo vredno vsaj turističnega ogleda, res je krasno.

Tudi za obšolske dejavnosti ima Artevelde Hogeschool zelo dobro poskrbljeno. Na njihovi kakor fakulteti za šport (Artevelde Watersportbaan) se vsak večer od ponedeljka do četrtka odvijajo vse vrste športnih aktivnosti, kot so yoga, crossfit, calorie crush, badminton, odbojka, nogomet, pilates, bbb, zumba itd. Vse te aktivnosti stanejo le 20 eur za celoten semester. Če mene vprašate, je to ena boljših stvari, saj smo tam resnično navezali stike z drugimi.

Vsem toplo priporočam, da greste na izmenjavo v Gent. Zapleti se znajo zgoditi le z vašim prebivališčem. Imela sem dve sošolki, ki so jim prodali lažno prebivališče in samo vzeli denar za najemnino. S tem morate biti resnično pazljivi. Vse drugo je super organizirano. Resnično vam toplo priporočam izmenjavo v Gentu, obljubim vam, da vas ne bo razočaral.

Dovolim objavo mojega e-maila: klavdija24palmarsson@gmail.com

Lahko pa me kontaktirate na Facebooku ali Instagramu: Klavdija Prestor